Protokoll metsaomanike I kohtumisest 14. oktoobril 2009.

Teese, märkusi, kommentaare
· Kõneles Otepää Looduspargis elav ja tegutsev Jaak Eensalu, kohale oli tulnud 10 inimest.
· Vestlusringist moodustasid enamiku metsaomanikud, kel ühised mured ja huvid, ühtki looduskaitsjat kohal ei olnud. Nii kulges jutt ilma suurema väitlemiseta, rohkelt toodi näidetena isiklikke kogemusi, pigem keskenduti konkreetsetele juhtumitele ja jäeti üldistused ja ettepanekud järgmisteks kordadeks.
· Kuna metsaomaniku suhted tema tegevust piiravate looduskaitsjatega on pingelisemad kui aeg-ajalt segadust tekitavate jahimeestega, kõneldi enam just esimesest teemast.


Mõningaid üldisi seisukohti võib siiski välja tuua: 
1. Eesti erametsaomanik tunneb end ahistatuna:
1.1 erametsaomaniku tegevus on piiratud sihtkaitsevööndite, loodusparkide, rahvusparkide, loodusreservaatide ja teiste võimalike kaitsealade eeskirjade ning keeldudega, mis on osaliselt reguleeritud Keskkonnaministeeriumi määrustega ja seadustes sätestatuga. Samuti piirab metsaomaniku tegevust kohalik omavalitsus;
1.2 korraga nii isiklikke plaane (hooldamine, ehitiste rajamine, majanduslikud tulud) kui eeskirjade täitmist järgiva metsamajandamise tugi on käesoleval hetkel puudulik. Teinekord aga pole pole asjaosalistele piisavalt kättesaadav info taolise toe tegelikust olemasolust, toetuste taotlemise korrast ja tingimustest;
1.3 metsa kasvatamist, hooldamist ja pidamist väikemetsa omaniku elatusallikana ei toetata ega soodustata piisaval määral. Kui tahta korralikult majandada 10-50-hetkarist metsa, mis juhtub jääma mõnele kaitsealale, siis ollakse sunnitud oma tegevuse eest tihti suisa peale maksma. Jääb mulje, et süsteem eelistab väike- ja põlisomanikele teist tüüpi maavaldajaid: turismitalude rajajaid, arendajaid, suuromanikke;

1.4 sama muljet soodustab ka asjaolu, et rangele reeglitejälgimisele tehakse kaitsealadel arusaamatuid erandeid: teatud inimestel lubatakse ehitada, rajatisi tekitada, maa või metsaga kohatult käituda. Tegevuse piiramine näib juhuslik ja ebaaus;
1.5 olukorra põhjusena nähakse ametnike ja seaduste paindumatust: kohalike oludega ei arvestada piisavalt, looduskaitse on hüsteeriline; puuduvad terviklikud tulevikuvisioonid. Looduskaitsjate ja ökofriikide poolt on meedias loodud arusaam, et inimesel ei tohiks metsas kohta olla, metsamajandamine on amoraalne, loodus on vaja kähku “ära taastada”. Ja metsamees on kurjategija, kes rikub loodust;
1.6 tagajärjena kummitab oht, et  kohalik (st kohapeal nii elav kui tegutsev) inimene olukorra ees taandub ja metsad jäävad suuromanike valdusesse, kes ei näe neis mitte kodupinda, vaid äriseadustele alluvat maad. Või jääb mets inimtühjana looduskaitsealade valdusse, mistõttu kaob eestlase iidne kontakt ja loomulik läbikäimine oma keskkonnaga – metsast saab nt esteetiline vaatlusobjekt, turismisiht, seikluspark vms.
2. Kummutamisi
Üldjoontes seostusid vestlusringi teemad avaralt levinud või ka varjatud arusaamadega metsast ja metsamajandamisest. Neid püüti tuttavate näidete varal kummutada või vähemalt nihestada. On iseloomulik, et enamik nendest arusaamadest seostub looduse ja kultuuri vana vastandamisega, kusjuures loodust nähakse siin täiusliku ja eneseküllasena, inimest aga ebavajaliku ja kohatuna. Teisisõnu: metsas iseenesest toimuvad protsessid ja seal toimetavad loomad on eranditult “head” ja inimene ei tohiks neile vahele segada. 
Esitatud vastuväiteid:

· ka looduse täieõiguslikud liikmed koprad võivad oma tegevusega tekitada metsale sadadesse hektaritesse ulatuvat kahju;
·  vana puitu peaks metsast ära korjama juba seetõttu, et ta eritab CO2;
· igas metsakoosluses pole majandamiseta võimalik vältida metsa võsastumist;
· kummalisel kombel polnud nt eelmise sajandi algul nii massilisi metsakahjustusi kui viimastel aastakümnetel. Põhjus: loomade toidubaas on muutud seoses inimtegevuse muutumisega;
· inimese osa maastiku kujundamisel ja metsa majandamisel on aastasadu olnud tähtis, tasakaalu loodusega pole seejuures liialt rikutud, pigem on tasakaalule kaasa aidatud. 
3. Ettepanekuid:

Vestlusringis osalejad ei osanud väga välja pakkuda, mismoodi võiks metsamajandamine toimuda ideaalis – kuidas peaks sujuma koostöö institutsioonidega, missugune võiks olla elu maapiirkondades paarikümne aasta pärast jm. Tundus, et muresid ja pahameelt on liiga palju, et suurte tulevikuvisioonidega tegelda. Ometi jäi üht-teist kõrva:

3.1 metsaomaniku seisukohast pole mõistlik rakendada ranget eristust metsamajandamise ja üldise maaelu vahel välja arvatud seal, kus see on äärmiselt vajalik. Mis puudutab nende valdjkondade arendamist, siis peab neid vaatama lõimituna ja ühtsena, vastasel korral satutakse luuakse ebatäpne konstruktsioon;

3.2 kaitsekorralduskavad ei tohi olla mõõdupuu või südameasi mitte maaomanikule endale, vaid mitmesugustele taotlustele, riigile ja mujale;
3.3 just ametniku paindlikkus ja kohapealsete olude tundmine on see, mis peaks hõlbustama maaelu arenemist ja allesjäämist;
3.4 metsakorrastamise aluseks peaks vähemalt teataval määral õigustatud olema lihtsa talupojamõistuse kasutamine.
4. Küsimusi edasiseks diskussiooniks:

4.1 Milline võiks olla koostöö metsaomaniku ja looduskaitsja vahel looduskaitsja seisukohast?

4.2 Milline võiks olla koostöö metsaomaniku ja looduskaitsja vahel metsaomaniku seisukohast?

4.3 Kui suur võiks olla koduloomade arvukus väiketalupidajatel? Mis loomad võiksid olla?

4.4 Millisena näeksid punktis 1.1 nimetatud organid ja institutsioonid  kohalikku maaomanikku ideaalkujul?

4.5 Mis on looduskaitse kaugemad prioriteedid ja kuidas neid plaanitakse saavutada. Kas maaelu säilimine kuulub nende prioriteetide hulka?

4.6 Arvestades, et esimese Wabariigi ajal oli Eestis 27% metsa ja nüüdseks on see suhtarv peaaegu poole suurem – siis mis on kaasaegse metsakultuse põhjuseks?

4.7 Kui tähtis on kogukond metsaelu arendamisel? Kas võimalik oleks nn talguühiskonna teke?

4.8 Kas keskkonda on üleüldse võimalik taastada endisel kujul? Mismoodi näiteks taastekitada kunagist mitmekesisust?
5. Kaugemaid järeldusi:

5.1 paindumatu, rangelt reeglitest lähtuv looduskaitse ei ole võimeline arvestama ka mitmete inimesest sõltumatute teguritega. Lähemal vaatlusel selgub näiteks, et kaitseeskirjade jm loodud mudelites pole tegurina olemas aega.
5.1.1 aeg lineaarsel kujul: kestvad protsessid (metsa “üleküpsemine”, puude vahetumine, metsas tegutsevate loomade kahjustused), inimesest sõltumatud muutused (sihtkaitsevööndis kaitstav loom võib vahetada elukohta, skv säilib ikkagi);
5.1.2 aeg tsüklilisel kujul: aastaaegade vaheldumine (nt kui musta toonekure kaitsemiseks rajatud sihtkaitsevööndisse saabub talv ja kurg ajutiselt lahkub, miks pole sel perioodil mõeldav langenud puidu äravedu?), looduse loomulik ringkäik;
5.1.3 järeldus ( sellisel staatilisel moel ei ole seadus või vähemalt selle range järgimine mõistlik, sest ei suuda jääda ei pädevaks ega jätkusuutlikuks.
5.2 looduskaitsel pole visiooni, mismoodi võiks Eesti looduskeskkond välja näha tulevikus. Ilmselt just sel põhjusel (+ vaikimisi vastandumisel maaomanikule kui kurjategijale) ei suudeta kultuuripärandit ja inimest tajuda looduskoosluse täieõigusliku liikmena. Kuni kestab vastandumine, jätkuvad ka probleemid.
